A szervezők és a helyszínek is az operatív törzs tanácsaira várnak, a jegyek visszatérítésére viszont van már forgatókönyv.

Gulyás Gergely miniszter tegnapi sajtótájékoztatója azt sugallta, hogy a magyarországi moziknak be kell zárniuk a kihirdetett veszélyhelyzet miatt, hiszen tilos lett olyan rendezvényeket tartani zárt térben, amelyek túllépik létszámban a 100 főt. A bejelentés után még nem volt egyértelmű, hogyan fognak erre reagálni az üzemeltetők, hiszen kérdéses volt, hogy a rendelet hogyan értelmezi a száz főt, termenként vagy mozinként, illetve hogy ha termenként, akkor a kisebb művészmozis termek vagy például a Cinema City VIP-termei gond nélkül működhettek volna. A megoldás csütörtök délelőttre derült ki: a mozik jelentős létszámkorlátozással, de nagyrészt nyitva fognak tartani csütörtöktől.

Az országos hálózatot üzemeltető Cinema City csütörtök délelőtt tette közzé a döntést, miszerint úgy fogják korlátozni a jegyek számát, hogy

egy adott előadásra maximum 99 látogató vehet vagy foglalhat jegyet.

A mozihálózat honlapján már így lehet jegyeket venni és foglalni. A Cinema City már korábban is rendszeresen fertőtlenítette a nézőtereket és közösségi tereket, a dolgozókat tájékoztatták az alapos kézmosásról, és gyakran tisztítják a mozi gyakran használt felületeit is, de továbbra is figyelni fogják a fejleményeket. Buda Andrea, a hálózat magyarországi marketing- és PR-igazgatója elmondta az Indexnek, hogy azt is meg fogják oldani, hogy az előtérben se legyen a megengedettnél több ember.

Hasonló módszerrel marad nyitva a Pólus Mozi, változatlan filmkínálattal. A honlapon közzétett szöveg alapján mindent meg fognak tenni, hogy egy teremben ne legyenek többen 100 főnél. Ugyanezt jelentette be a Sugár Mozi is, ahol szintén továbbra is várják nagy szeretettel a vendégeket. A Kultik üzemeltetői azt mondták az Indexnek, hogy 90 főre fogják korlátozni a létszámot, valamint a vetítéseket időben úgy fogják elcsúsztatni, hogy ne találkozzanak az egyikről távozók a másikra várakozókkal.

A Bem Mozi szerényen annyit jelentett be, hogy náluk az egyetlen vetítőterem befogadóképessége nem éri el a 100 főt, úgyhogy továbbra is meg fogják tartani a meghirdetett vetítéseket. Az Art+ Mozi és a kávézója szintén nyitva lesz, de itt már oda fognak figyelni a 100 fős határra.

Az Uránia a honlapján jelentette be, hogy a mozi csütörtöki előadásai elmaradnak, a jegyeket pedig péntektől vissza lehet váltani a helyszínen. Egy szombatra tervezett könyvbemutató szintén elmarad, de a csütörtökön túli vetítésekről egyelőre nincsen információ. A MOM Parkban található Cinema Pink oldalán továbbra is lehet jegyet foglalni.

Kerestük a MiMozink-hálózatot, amint megérkezik a válaszuk, frissítjük a cikket.

Az Operatív Törzs március 12-iki sajtótájékoztatóján rá is kérdeztek arra, hogy ez a megoldás megfelel-e a rendelkezésnek. Lakatos Tibor rendőr ezredes válaszából az derült ki, hogy egyelőre igen:

Valahol meg kellett húzni a létszámhatárt, lehetett volna részletesebben is megszabni, milyen jellegű rendezvényeket korlátozzunk, de a kormány most 100 főben szabta meg ezt a határt a beltéri rendezvények esetében, vagyis 99 fővel meg lehet ezeket tartani, ez az intézkedés most elegendő

– mondta el.

Müller Cecília országos tiszti főorvos ehhez viszont hozzátette, hogy nagyon fontosnak tartja felhívni a figyelmet a felelős egyéni magatartás szükségességére:

Az, hogy kilencvenkilencen egymás mellé ülnek 30 centire, az nagyon felelőtlen magatartás, pláne, ha valaki betegen megy egészségesek köz. Nincs az az intézkedés amit ne lehetne kijátszani, de a lényeg az, hogy mindenki a saját helyén tegyen meg mindent a járvány megfékezése érdekében, mert most elérkezett az idő, amikor erre szükség van, és a felelős magatartás többet ér, mint az ostor ebben a helyzetben.

Vannak mozik, amik bezárnak

A több budapesti mozit üzemeltető (Corvin, Puskin, Toldi, Tabán, Kino, Művész) Budapest Film az üzemeltető fővárosi önkormányzat döntése értelmében bezárja a mozijait. A Puskinban és a Művészben már a csütörtökre tervezett két sajtóvetítés is elmaradt. A sajtóközlemény szerint a cég artmozi-hálózatának összes mozija és a Corvin mozi március 12-i hatállyal, legkorábban március 26-ig, vetítéseket, rendezvényeket nem tart, a jegyek árát elkezdik visszatéríteni. A Művész büféje, illetve az Odeon téka nyitva marad.

A Cirko mozi péntektől határozatlan ideig nem nyit ki, a forgalmazóként is működő cég azt is bejelentette, hogy két premierjét (Inkább lennék özvegy, Tiszt és kém – a Dreyfus-ügy) elhalasztja.

Vidéken a helyzet: